Janni Thomsen
Janni Thomsen er en dansk fodboldspiller, der spiller for den norske klub Vålerenga og for det danske landshold. Hun har spillet 32 landskampe og scoret 4 mål for Danmark (pr. 7. august 2023).
Janni Thomsen startede sin seniorkarriere i VSK Aarhus, som hun vandt bronze med i 2019, inden hun i 2020 skiftede til Vålerenga. Med Vålerenga har den talentfulde midtbanespiller vundet det norske mesterskab i 2020 samt pokalturneringen i både 2020 og 2021.
Janni Thomsen nåede semifinalen ved EM for U19-hold i 2018, inden hun debuterede på A-landsholdet den 4. marts 2020 i en kamp mod Norge ved turneringen Algarve Cup. Ved EM i 2022 (udsat fra 2021 pga. coronapandemien), hvor Danmark blev slået ud efter gruppespillet, spillede hun alle Danmarks tre kampe, ligesom hun gjorde en god figur i kvalifikationsturneringen til VM i 2023, hvor hun var med i otte kampe og scorede et enkelt mål. Ved selve slutrunden, hvor Danmark nåede ottendedelsfinalen, spillede hun alle Danmarks fire kampe.